WHO ກ່າວວ່າ ມີຄວາມກ້າວໜ້າ ໃນການປາບປາມໄຂ້ຍຸງ ໃນເຂດຊາຍແດນໄທ-ມຽນມາ
ອົງກາ​ນອະນາ​ໄມ​ໂລກ​ກໍາລັງ​ສິ້ງ​ຊອມ​ເບິ່ງ​ຢ່າງ​​ໃກ້​ຊິດ ​ຮ່ອງຮອຍ​ໃດ​ໆ​ຂອງສາຍ​ພັນ​ໄຂ້ຍຸງ​ທີ່ຕ້ານ​ຢາ​ ກໍາລັງ​ລະບາດ​ເຂົ້າ​ໄປ​ໃນ​ເຂດເອເຊຍໃຕ້
ບັນດາເຈົ້າໜ້າທີ່ສາທາລະນະສຸກ ທີ່ນໍາໂດຍອົງການອະນາໄມໂລກ ຫລື WHO ກໍາລັງສ້າງຄວາມກ້າວໜ້າ ໃນການຕໍ່ຕ້ານສາຍພັນໄຂ້ຍຸງ ຫລືໄຂ້ປ່າມາເລເຣຍ ທີ່ດື້ຕໍ່ຢາ ໃນຂົງເຂດຊາຍແດນຂອງໄທ Ron Corben ລາຍງານມາຈາກສໍານັກງານຂ່າວວີໂອເອທີ່ບາງກອກ ວ່າ ບັນດາເຈົ້າໜ້າທີ່ອົງການອະນາໄມໂລກ ກ່າວວ່າ ການດໍາເນີນຄວາມພະຍາຍາມເພື່ອຍັບຍັ້ງການໂຜ່ໂຕຂຶ້ນມາຂອງສາຍພັນໄຂ້ຍຸງທີ່ຕ້ານຢາໃນມຽນມານັ້ນ ຖືວ່າສໍາຄັນຕໍ່ການປ້ອງກັນ ບໍ່ໃຫ້ພະຍາດນີ້ແຜ່ລາມອອກໄປຍັງເຂດເອເຊຍໃຕ້ ທອງປານ ມີລາຍລະອຽດມາສະເໜີທ່ານ ອົງການອະນາໄມໂລກ ຫລື WHO ກ່າວວ່າໂຣກໄຂ້ຍຸງເປັນໄພ ຄຸກຄາມປະຊາຊົນຈໍານວນ 2200 ລ້ານຄົນໃນ 20 ປະເທດທົ່ວຂົງເຂດເອເຊຍປາຊິຟິກ ໃນປີ 2010 ນັ້ນ ມີ 28 ລ້ານຄົນ ທີ່ມີລາຍງານວ່າຕິດເຊື້ອໂຣກນີ້ ແລະ 38,000 ຄົນເສຍຊີວິດ ຊຶ່ງຂົງເຂດອື່ນແຫ່ງດຽວທີ່ມີ ຄົນເສຍຊີວິດຍ້ອນໂຣກນີ້ ໃນຈໍານວນຫລາຍກວ່ານັ້ນ ແມ່ນໃນເຂດໃຕ້ທະເລຊາຍ ຊາຮາຣາ ລົງໄປ ໃນທະວີບອາຟຣິກາ ຫລາຍກວ່າ 90 ເປີເຊັນຂອງການເສຍຊີວິດແມ່ນຢູ່ໃນອິນເດຍ ມຽນມາ ບັງກລາເທດ ອິນໂດເນເຊຍ ແລະ ປາປົວ ນີວກີນີ ເວົ້າໃນລະດັບທົ່ວແລ້ວ ພະຍາດທີ່ຍຸງເປັນຕົວນໍາເຊື້ອນີ້ ແມ່ນກະທົບຜູ້ຄົນປະມານ 260 ລ້ານຄົນ ແລະໃນຈໍານວນນັ້ນ ມີຜູ້ເສຍຊີວິດໄປປະມານ 650,000 ຄົນທຸກໆປີ ໃນບໍ່ເທົ່າໃດປີຜ່ານມານີ້ ບັນດາເຈົ້າໜ້າທີ່ສາທາລະນະສຸກ ໄດ້ຫັນມາອາໃສການປິ່ນປົວແບບຜະສົມຜະສານກັນ ທີ່ໃຊ້ຢາຂົມ artemisinin ສໍາຫລັບ ປິ່ນປົວໄຂ້ຍຸງນັ້ນ ເປັນພື້ນຖານ ດຣ Pascal Ringwald ເຈົ້າໜ້າທີ່ປະສານງານໜ່ວຍຕ້ານທານແລະ ຄວບຄຸມຢາຂອງອົງການອະນາໄມໂລກ ກ່າວວ່າ ໄດ້ມີການສ້າງຄວາມກ້າວໜ້າໃນເລຶ່ອງນີ້ ຢູ່ໃນຂົງເຂດແມ່ນໍ້າຂອງ ໂດຍສະເພາະໃນການປິ່ນ ປົວພວກຄົນເຈັບທີ່ຕິດເຊື້ອກາຝາກ falciparium ທີ່ອັນຕະລາຍເຖິງຕາຍນັ້ນ ແຕ່ທ່ານກ່າວວ່າ ຄວາມກ້າວໜ້າທີ່ໄດ້ມານັ້ນແມ່ນຍັງບໍ່ແຂງແຮງ ທ່ານ Ringwaldເວົ້າວ່າ ອົງການ WHO ກ່າວວ່າ ບັນດາເຈົ້າໜ້າທີ່ສາທາລະນະສຸກ ກໍາລັງເຄຶ່ອນໄຫວໄປສູ່ຂັ້ນ ທີ່ຈະສາມາດກໍາຈັດຖອນຮາກໂຣກໄຂ້ຍຸງໄດ້ຢ່າງສິ້ນເຊີງແລ້ວ ໃນປະເທດພູຖານ ເກົາຫລີເໜືອ ເນປາລ ແລະ ສີລັງກາ ຈໍານວນຄົນເສຍຊີວິດຈາກພະຍາດດັ່ງກ່າວ ກໍໄດ້ລົດຕໍ່າລົງຢ່າງສັງເກດເຫັນໄດ້ໃນບັງກລາເດສ ແລະໄທ ແລະໄດ້ມີຄວາມກ້າວໜ້າ ຢູ່ໃນອິນເດຍ ອິນໂດເນເຊຍ ມຽນມາ ແລະຕີມໍຕາເວັນອອກ ຫລື ຕີມໍ ແລສເຕ ແຕ່ວ່າໄພຂົ່ມຂູ່ອີກປະການນຶ່ງ ກໍກໍາລັງໂຜ່ໂຕຂຶ້ນມາ ພ້ອມກັບກໍລະນີທີ່ມີຫລາຍຂຶ້ນນັບມື້ຂອງສາຍພັນໄຂ້ຍຸງທີ່ຕ້ານຢາ ໂດຍສະເພາະໃນກໍາປູເຈຍ ໄທ ຫວຽດນາມ ແລະມຽນມາ ທ່ານ Ringwald ກ່າວວ່າ ສິ່ງທ້າທາຍ ກໍຄືການຮັກສາຄວາມມຸ້ງໝັ້ນທາງການເມືອງເອົາໄວ້ ໃນການປາບປາມໄຂ້ຍຸງນັ້ນ ສາຍພັນທີ່ຕ້ານຢາຂອງພະຍາດໄຂ້ຍຸງນັ້ນ ໄດ້ໂຜ່ໂຕຂຶ້ນມາໃນເຂດຊາຍ ແດນຂອງໄທແລະກໍາປູເຈຍ ແລະເຂດຊາຍແດນລະຫວ່າງໄທແລະມຽນມາ ພວກນັກວິທະຍາສາດຖິ້ມໂທດໃສ່ການປີ່ນປົວດ້ວຍພວກຢາທີ່ໃຊ້ເທື່ອດຽວ ແລະການຂາຍຢາປອມສໍາລັບປາບເຊື້ອໄຂ້ຍຸງທີ່ຕ້ານຢານັ້ນ ອົງການ WHO ກ່າວວ່າ ເວລານີ້ກໍາປູເຈຍກໍາລັງທໍາຄວາມພະຍາຍາມເພື່ອກວດລ້າງການຂາຍຢາປອມນັ້ນຢູ່ WHO ກ່າວອີກວ່າ ຄວາມເປັນຫ່ວງສໍາຄັນແມ່ນຢູ່ໃນເຂດປະເທດມຽນມາ ບ່ອນທີ່ປະຊາຊົນຈໍານວນ 40 ລ້ານຄົນ ຫລື 69 ເປີເຊັນ ຂອງຈໍານວນປະຊາກອນທັງໝົດ ອາໃສຢູ່ໃນເຂດທີ່ມີເຊື້ອໄຂ້ຍັງແຜ່ລະບາດນັ້ນ ໃນປີ 2010 ມຽນມາໄດ້ລາຍງານຢ່າງເປັນທາງການວ່າ ມີຜູ້ຕິດເຊື້ອໄຂ້ຍຸງ 650,000 ຄົນ ແລະ 788 ຄົນເສຍຊີວິດ ເຖິງແມ່ນການໃຊ້ຢາແບບປະ ສົມກັນ ມີຜົນໃນຫລາຍກວ່າ 95 ເປີເຊັນຂອງຜູ້ຕິດເຊື້ອທັງໝົດໃນປະເທດກໍຕາມ ຂະນະນີ້ ອົງການອະນາໄມໂລກກໍາລັງສິ້ງຊອມເບິ່ງຢ່າງໃກ້ຊິດ ຮ່ອງຮອຍໃດໆຂອງສາຍພັນໄຂ້ຍຸງທີ່ຕ້ານຢາ ກໍາລັງລະບາດເຂົ້າໄປໃນເຂດເອເຊຍໃຕ້ ແລະ ທ່ານ Ringwald ກ່າວວ່າ ເປົ້າໝາຍກໍແມ່ນ ຄວບຄຸມສາຍພັນທີ່ຕ້ານຢາເຫລົ່ານັ້ນ ໄວ້ໃນຂົງເຂດທີ່ມີຢູ່ດຽວນີ້ ແລະບໍ່ໃຫ້ແຜ່ລາມໄປແຫ່ງອື່ນ ທ່ານ Ringwald ກ່າວອີກວ່າ ສ່ວນອາຟຣິການັ້ນ ກໍຍັງຈໍາເປັນທີ່ຈະຕ້ອງ ເອົາມາດຕາການຄວບຄຸມພະຍາດໄຂ້ຍຸງຂອງຕົນ ໃຫ້ແຂງແຮງຕື່ມຂຶ້ນອີກ ເພື່ອປ້ອງກັນການໂຜ່ໂຕຂຶ້ນມາຂອງສາຍພັນຊະນິດດຽວກັບທີ່ພົບເຫັນ ຢູ່ໃນຂົງເຂດເອເຊຍຕາເວັນອອກສ່ຽງໃຕ້ ໃນຂະນະນີ້